บล็อกเชน
เมื่อเร็วๆ นี้ เริ่มมีธนาคารพาณิชย์ของไทยบางแห่งออกมาพูดถึง บล็อกเชน (Block Chain)
21 พ.ค. 2559

โดย...นายรัษฎา
เมื่อเร็วๆ นี้ เริ่มมีธนาคารพาณิชย์ของไทยบางแห่งออกมาพูดถึง บล็อกเชน (Block Chain) ซึ่งเป็นฟินเทครูปแบบหนึ่งที่กำลังแพร่หลายในต่างประเทศ มีสตาร์ทอัพมากมายที่มาทำธุรกิจบล็อกเชนขึ้น
ที่น่าสังเกต คือ จุดเริ่มต้นของบล็อกเชนนั้น ถือว่าเป็นคู่แข่งสำคัญของธนาคารพาณิชย์ แต่เมื่อผ่านระยะหนึ่ง ธนาคารในต่างประเทศก็เริ่มหันมาทำบล็อกเชนกับเขาด้วย และนี่คงเป็นที่มาที่ธนาคารพาณิชย์ไทยเริ่มพูดถึงการศึกษาเรื่องบล็อกเชน
ที่ว่าเดิมบล็อกเชนเป็นคู่แข่งของธนาคาร เพราะบล็อกเชนมีกำเนิดที่เกี่ยวพันกับสกุลเงินอิเล็กทรอนิกส์ที่เรียกว่า บิตคอยน์ เพราะการให้ผู้ใช้บิตคอยน์รู้สึกว่าปลอดภัย ไม่ถูกหลอก จำเป็นต้องมีระบบที่ตรวจสอบและยืนยันความปลอดภัยได้ จึงได้เกิดบล็อกเชนขึ้น เพื่อให้ผู้ใช้บิตคอยน์ตรวจสอบกันเองภายใต้บล็อกเชน 
ผิดกับการทำธุรกรรมการเงินผ่านธนาคาร จะมีธนาคารเป็นตัวกลางในการตรวจสอบคัดกรองผู้ที่จะนำเงินฝากเราไปปล่อยกู้ต่อ ทำให้มีรายได้มาจ่ายอัตราดอกเบี้ยให้ผู้ฝากเงิน แต่ก็มีค่าใช้จ่ายตามมา ทำให้ผู้ฝากได้ดอกเบี้ยต่ำกว่าที่ควรได้ ขณะที่ผู้กู้ก็ถูกคิดดอกเบี้ยสูงกว่าปกติ
ส่วนบล็อกเชน ผู้ใช้บริการสามารถตรวจสอบกันเองได้ ไม่ผ่านตัวกลาง ทำให้ต้นทุนค่าใช้จ่ายต่ำลง
แต่ธนาคารในต่างประเทศก็คงไม่ยอมให้ตัวเองล้มหายตายจากไปง่ายๆ จึงต้องปรับตัวกันอย่างแรง และเข้ามาเล่นในสนามนี้ด้วย
สำหรับผู้บริโภค ถ้าได้ผลประโยชน์สูงสุด และปลอดภัย ก็จะดีที่สุด